AOT ทรุดหนัก รับข่าว “ศรีวราห์” เตือนคาร์บอมบ์สิ้นเดือนนี้
AOT ทรุดหนัก รับข่าว “ศรีวราห์” เตือนคาร์บอมบ์สิ้นเดือนนี้ โดย ล่าสุด เวลา 15.47 น. อยู่ที่ระดับ 380 บาท ลบ 10.00บาท หรือ 2.56% สูงสุด 390 บาท ต่ำสุด 380 บาท ด้วยมูลค่าซื้อขาย 2.05 พันล้านบาท
11 ต.ค. 2559

ผู้สื่อข่าวรายงานว่าราคาหุ้นบริษัท ท่าอากาศยานไทย จำกัด (มหาชน) หรือ AOT ณ เวลา 15.47 น. อยู่ที่ระดับ 380 บาท ลบ 10 บาท หรือ 2.56% สูงสุด 390 บาท ต่ำสุด 380 บาท ด้วยมูลค่าซื้อขาย 2.05 พันล้านบาท ขณะที่ดัชนีตลาดหุ้นไทยโดยรวมลบ 1.26%
 
โดยราคาหุ้น AOT ปรับตัวลงคาดนักลงทุนเกิดความกังวลหลังมีคำเตือนเฝ้าระวังการก่อการร้ายคาร์บอมบ์ 3 จุด ในพื้นที่กรุงเทพฯ และปริมณฑล
อนึ่ง เมื่อวานนี้ (10 ต.ค.) พลตำรวจเอกศรีวราห์ รังสิพราหมณกุล รองผู้บัญชาการตำรวจแห่งชาติ ได้เรียกประชุมฝ่ายความมั่นคง หลังหน่วยข่าวกรองได้รับแจ้งข่าวว่าจะมีกลุ่มก่อการร้ายเตรียมก่อเหตุคาร์บอมบ์ 3 จุด ในพื้นที่กรุงเทพฯ และปริมณฑล ระหว่างวันที่ 25-30 ตุลาคม โดยมีเป้าหมายหรือพื้นที่เสี่ยง ได้แก่ ห้างสรรพสินค้า ลานจอดรถ และตามแหล่งท่องเที่ยว
ทั้งนี้ภายหลังการประชุม พลตำรวจเอกศรีวราห์ ยอมรับว่า มีการแจ้งเตือนเหตุก่อการร้ายในพื้นที่ กทม. ช่วงปลายเดือนตุลาคมจริง โดยข่าวระบุผู้ที่จะมาก่อเหตุเป็นกลุ่มที่ก่อเหตุใน 3 จังหวัดชายแดนภาคใต้ จึงได้กำชับเจ้าหน้าที่ทุกหน่วยที่เกี่ยวข้อง ปฏิบัติตามมาตรการป้องกันการก่อการร้าย และการก่อวินาศกรรม โดยเฉพาะพื้นที่เสี่ยงดังกล่าว